Oamenii legii au descoperit, în data de 20 martie, între localitățile sălăjene Almașu și Fildu de Jos, un autoturism condus de un clujean de 42 de ani. În urma controlului, polițiștii au descoperit pe bancheta din spate a mașinii două arme de vânătoare și un dispozitiv de ochire pe timp de noapte, a cărei deținere este interzisă de lege. Bărbatul este vânător autorizat și deținător legal de arme și muniții, însă acesta nu deținea autorizație de vânătoare eliberată în condițiile legii, pentru fondul cinegetic respectiv. Din acest motiv, armele și muniția aferentă au fost ridicate de polițiștii Biroului Arme, Explozivi, Substanțe Periculoase. Vânătorul s-a ales cu o amendă în valoare de 5.000 de lei și cu anularea dreptului de deținere, port și folosire a armelor și a munițiilor. De asemenea, pe numele său a fost întocmit un dosar de cercetare penală sub aspectul comiterii infracțiunilor de nerespectare a regimului armelor și munițiilor și braconaj cinegetic. Continuă cercetările în acest caz, sub supraveghere a unui procuror din cadrul Parchetului de pe lângă Judecătoria Zalău, pentru documentarea întregii eventuale activități infracționale a celui în cauză.